બીજી બાજુ જનતા દળ શું કરશે તે સ્પષ્ટ નથી. કોંગ્રેસ સાથે સમજૂતિની કોઈ વાતો હજી થઈ રહી નથી. સૂત્રો અનુસાર દેવે ગોવડા અને તેમના પુત્ર કુમારસ્વામીને એવું લાગે છે કે કોઈને સ્પષ્ટ બહુમતી મળશે નહિ. વોક્કાલિગા વિસ્તારોમાં જનતા દળ પોતાની રીતે બેઠકો મેળવી લેવા માગે છે. આ ઉપરાંત ભાજપ અને કોંગ્રેસમાંથી નારાજ થઈને આવેલા સ્થાનિક મજબૂત ઉમેદવારોને ટિકિટ આપી દેવાની ગણતરી છે. તેથી ટેકાથી સરકાર રચવાની વાત આવે ત્યારે જનતા દળ ફાવે. ભાજપ પોતાની રીતે અહિન્દા જૂથમાં ગાબડા પાડવાની વેતરણમાં છે અને આવી થિયરીના બદલે સંગઠનના આધારે કામ કરવાની ગતણરી અમિત શાહે માંડે છે. પેજ પ્રમુખ સહિતની જવાબદારીઓ અત્યારથી અપાઈ ગઈ છે. પાયાનું આ કામ શાહ કરી લે તે પછી નરેન્દ્ર મોદીની સભાઓ દ્વારા રાષ્ટ્રીય મુદ્દાઓથી વાડ પર બેઠેલા મતદારોને આકર્ષવાના છે. તેની સામે કોંગ્રેસમાં હવે રાહુલ ગાંધીનું સ્પષ્ટ નેતૃત્ત્વ છે. રાહુલ મારા પણ બોસ છે એવું સોનિયા ગાંધીએ કહી દીધું છે. ગત ચૂંટણી વખતે ટિકિટો આપવામાં કોંગ્રેસે બહુ કાળજી લીધી હતી. રાહુલની ટીમે (જેમા ગુજરાતના મધુસુદન મિસ્ત્રી પણ હતા) તેમણે જીતી શકે તેવા ઉમેદવારોને શોધીને, જૂથબંધી દૂર રાખીને ટિકિટો આપી હતી. આ વખતે પણ તેવું કરવાની ગણતરી છે. સિદ્ધરમૈયા તેની સાથે પોતાની અહિન્દા થિયરી ફરી અપનાવશે. કર્ણાટકની ચૂંટણી આ રીતે રસપ્રદ બનવાની છે.